
Rahanõuete lootusetuteks tunnistamine ja lootusetute rahanõuete mahakandmine
1. Asjaolud ja menetluse käik

Narva Linnavalitsuse Kultuuriosakond esitas 20.09.2019. a Narva Linnavalitsuse linnavarakomisjonile taotluse oma bilansis olevate rahanõuete lootusetuteks tunnistamiseks ja nõuete mahakandmiseks. Rahanõuete loetelu:
1) Nõue MTÜ Eesti Evangeelse Luterliku Kiriku Narva Aleksandri Kogudus (registrikood 80209180) vastu summas 5 388,55 eurot.

Narva Linnavalitsuse Kultuuriosakonna ja EELK Narva Aleksandri Koguduse vahel oli 26.02.2014. a sõlmitud toetuse eraldamise ja sihtotstarbelise kasutamise leping nr 3.1-7/683. Lepingu tingimuste kohaselt eraldati kogudusele 15 000,00 (viisteist tuhat) eurot koguduse 2014. a tegevuskulude katteks (kiriku heakorra tagamine, kalmistute hooldus ja haudade hooldamine, Aleksandri kiriku tornimuuseumi tegevus, rahvuslike ja kirikupühade tähistamine, orelipooltundide ja heategevuslike kontsertide korraldamine).
Lepingu kohaselt oli EELK Narva Aleksandri Kogudus kohustatud hiljemalt 31.12.2014. a esitama Kultuuriosakonnale aruande saadud toetuse kasutamise kohta, koos kuludokumentide koopiatega, mis kinnitavad saadud toetuse sihtotstarbelist kasutamist. Nimetatud aruanne jäi esitamata. Leping sätestab, et juhul, kui Toetuse saaja jättis täielikult või osaliselt saadud toetuse kasutamata, kohustub Toetuse saaja tagastama kasutamata jäänud summa hiljemalt 5 tööpäeva jooksul peale lepingu lõppemise tähtaega (ehk hiljemalt 08.01.2015. a). Antud kohustus jäi samuti täitmata.

17.04.2015. a kuulutati välja võlgniku pankrot. Pankrotimenetluse käigus esitas Kultuuriosakond rahanõude summas 15 000,00 eurot ja pankrotimenetluse tulemusena hüvitati Kultuuriosakonnale 9 611,45 eurot. Võlgnik on äriregistrist kustutatud.
2)
Nõue MTÜ Bikefest Baltik Rand Korraldajate Ühing (registrikood 80218747) vastu summas 3 831,12 eurot. Nimetatud nõue anti Kultuuriosakonna bilanssi üle linna asutuse Narva Muuseumi bilansist sihtasutuse Narva Muuseumi asutamisel. Võlgnik on äriregistrist kustutatud.

3)
Nõue Eesti-Ameerika Äriakadeemia AS (10067838) vastu summas 929,03 eurot. Nõude tekkimise alus on võlgniku ja Narva Koorikooli vahel 01.09.2011. a äriruumide üürilepingu nr 5-20/6 alusel esitatud ja tasumata jäetud arved. Võlgnikule on mitmekordselt saadetud võlanõuded (06.12.2013, 12.12.2013). 20.12.2013. a avaldati infot võlgnevuse kohta maksehäireregistris. Vaatamata kasutusele võetud meetmetele ei ole võlgnevus tasutud. Praegu on võlgnik äriregistrist kustutatud ja puuduvad igasugused võimalused võlgnevus tagasi nõuda.
Kõik rahanõuded on hinnatud alla 100% ulatuses.
Küsimust arutati Narva Linnavalitsuse linnavarakomisjoni 09.10.2019. a istungil (protokoll nr 11, punkt 5). Otsustati Narva Linnavalitsuse Kultuuriosakonna taotlust rahuldada.
2. Õiguslikud alused

2.1 Kohaliku omavalitsuse korralduse seaduse § 30 lõige 1 punkt 2 sätestab, et valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

2.2 Narva Linnavolikogu 24.08.2006. a määruse nr 34 “Linnavara kõlbmatuks tunnistamise, mahakandmise ja hävitamise kord“ § 22 lõike 2 kohaselt otsuse rahanõude, mille summa on alla 64 000 eurot, lootusetuks tunnistamise ja lootusetu rahanõude mahakandmise kohta võtab vastu Narva Linnavalitsus.

3. Otsus

3.1 Tunnistada lootusetuteks järgmised rahanõuded:

- rahanõue MTÜ Eesti Evangeelse Luterliku Kiriku Narva Aleksandri Kogudus (registrikood 80209180) vastu summas 5 388,55 eurot;

- rahanõue MTÜ Bikefest Baltik Rand Korraldajate Ühing (registrikood 80218747) vastu summas 3 831,12 eurot;

- rahanõue Eesti-Ameerika Äriakadeemia AS (10067838) vastu summas 929,03 eurot.
3.2 Narva Linnavalitsuse Kultuuriosakonnal kanda käesoleva korralduse punktis 3.1 toodud rahanõuded oma bilansist maha.
4. Rakendussätted
4.1 Korraldus jõustub seadusega sätestatud korras.
4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul korralduse teatavakstegemise päevast arvates.

